C 397/26

Produkto specifikacijos reikšmingo pakeitimo patvirtinimo paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2022/C 397/11)

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį per tris mėnesius nuo šio paskelbimo.

PRODUKTO SU SAUGOMA KILMĖS VIETOS NUORODA ARBA SAUGOMA GEOGRAFINE NUORODA SPECIFIKACIJOS REIKŠMINGO PAKEITIMO PATVIRTINIMO PARAIŠKA

Pakeitimo patvirtinimo paraiška pagal Reglamento (ES) Nr. 1151/2012 53 straipsnio 2 dalies pirmą pastraipą.

„Robiola di Roccaverano“

ES Nr.: PDO-IT-0024-AM03 – 11.4.2022

SKVN (X) SGN ( )

1. Pareiškėjų grupė ir teisėtas interesas

Consorzio per la Tutela del Formaggio Robiola di Roccaverano (sūrio „Robiola di Roccaverano“ apsaugos konsorciumas), įsikūręs adresu Via Roma 8, 14050 Roccaverano (AT). Patvirtintas e. pašto adresas: robioladiroccaverano@pec.it.

Sūrio „Robiola di Roccaverano“ apsaugos konsorciumą sudaro sūrio „Robiola di Roccaverano“ gamintojai. Jis turi teisę teikti pakeitimo paraišką pagal 2013 m. spalio 14 d. Žemės ūkio, maisto produktų ir miškų ūkio politikos ministerijos nutarimo Nr. 12511 13 straipsnio 1 dalį.

2. Valstybė narė arba trečioji šalis

Italija

3. Keičiama (-os) produkto specifikacijos dalis (-ys)

☒ Produkto pavadinimas

☐ Produkto aprašymas

☒ Geografinė vietovė

☐ Kilmės įrodymas

☒ Gamybos būdas

☒ Ryšys su geografine vietove

☒ Ženklinimas

☐ Kita [bus patikslinta]

4. Pakeitimo (-ų) rūšis

☒ Produkto su registruota SKVN arba SGN specifikacijos pakeitimas, kuris nėra laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą

☐ Produkto su registruota SKVN arba SGN, kurio bendrasis (arba lygiavertis) dokumentas nepaskelbtas, specifikacijos pakeitimas, kuris nėra laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą

5. Pakeitimas (-ai)

Pavadinimas (-ai)

— Šis pakeitimas susijęs su produkto specifikacija ir bendruoju dokumentu – produkto specifikacijos 1 straipsnyje ir bendrojo dokumento 1 punkte pateiktas pavadinimas „Robiola di Roccaverano“ pakeičiamas pavadinimu „Robiola di Roccaverano“ / „Roccaverano“, kuris gali būti vartojamas pakaitomis. Todėl produkto specifikacijoje ir bendrajame dokumente prie „Robiola di Roccaverano“ pridedamas žodis „Roccaverano“.

Dabartinis tekstas:

„Robiola di Roccaverano“;

iš dalies keičiamas taip:

„Robiola di Roccaverano“ / „Roccaverano“.

Produktas „Robiola di Roccaverano“ arba „Roccaverano“ (šis pavadinimas siūlomas kaip alternatyvus pavadinimas) vartotojams tapo taip gerai žinomas ir toks jų vertinamas, kad jį imta identifikuoti tik pagal pavadinimą „Roccaverano“. Todėl produktui ir jo savybėms identifikuoti nebereikia priekyje prirašyti žodžio „robiola“. Žemės ūkio maisto produktų tvarkymo subjektai (gamintojai, platintojai, restoranai) ir vartotojai šiuo metu vartoja pavadinimą „Roccaverano“, todėl jis turėtų būti pripažintas. Pridėjus SKVN pavadinimą „Roccaverano“ būtų aiškiau įrodytas glaudus ryšys su vietove. Ši praktika dar labiau paplito siekiant geriau atskirti produktą „Robiola di Roccaverano“ / „Roccaverano“ nuo kitų, kaip „robiola“ rinkoje parduodamų pieno produktų, kurie paprastai yra pasterizuoti karvės pieno sūriai ir labai skiriasi nuo SKVN žymimo produkto.

Geografinė vietovė

— Pakeitimas susijęs su produkto specifikacijos 3 straipsniu ir bendrojo dokumento 4 punktu. Kartozio komuna, kurios iki šiol buvo įtraukta tik dalis, visa įtraukiama į geografinę vietovę.

Dabartinis tekstas:

„Geografinė vietovė apima šių komunų administracinę teritoriją: Asčio provincijoje – Bubbio, Cessole, Loazzolo, Mombaldone, Monastero Bormida, Olmo Gentile, Roccaverano, San Giorgio Scarampi, Serole ir Vesime; Alesandrijos provincijoje – Castelletto d'Erro, Denice, Malvicino, Merana, Montechiaro d'Acqui, Pareto, Ponti, Spigno Monferrato ir de Cartosio komunos, esančios kairiajame Eros upelio krante, teritoriją.“;

iš dalies keičiamas taip:

„Geografinė vietovė apima šias komunas Asčio provincijoje: Bubbio, Cessole, Loazzolo, Mombaldone, Monastero Bormida, Olmo Gentile, Roccaverano, San Giorgio Scarampi, Serole ir Vesime; Alesandrijos provincijoje: Cartosio, Castelletto d'Erro, Denice, Malvicino, Merana, Montechiaro d'Acqui, Pareto, Ponti ir Spigno Monferrato.“

Įtraukus visą Kartozio komuną ištaisoma klaida, padaryta teikiant pirminę saugomos kilmės vietos nuorodos paraišką. Iš tiesų, kalbant apie topografiją ir kraštovaizdį, du Eros upelio krantai Kartozio komunoje labai nesiskiria. Be to, agronominiu požiūriu, ypatingą dėmesį skiriant ganykloms, pašariniams augalams ir auginimo praktikai, visa Kartozio komuna nesiskiria nuo kitų „Robiola di Roccaverano“ / „Roccaverano“ gamybos vietovės komunų.

Bendrą Kartozio komunos naudojamą žemės ūkio paskirties plotą daugiausia sudaro pievos (38 proc. sudaro mišrios pievos), o tai pateisina prašymą, atsižvelgiant į ožkų ūkių, kuriuose gaminamas šis pienas, nuolatinį pobūdį ir nedidelį intensyvumą. Kartozio komunai taip pat būdingas agronomų ir gamintojų ryšys. „Robiola di Roccaverano“ / „Roccaverano“ gamybos vietovėje yra keletas ūkių, kurių pagrindinės patalpos yra „Robiola di Roccaverano“ / „Roccaverano“ gamybos vietovėje. Tų ūkių žemės sklypuose auginama mišri pieva, t. y. jie skirti pašarams, kurių savybės yra tokios pačios kaip „Robiola di Roccaverano“ / „Roccaverano“, gaminti, bet jie yra Kartozio dalyje, neįtrauktoje į dabartinę specifikaciją.

Gamybos būdas

— Pakeitimas susijęs su produkto specifikacijos 4 straipsniu ir bendrojo dokumento 3.3 punktu dėl panaudotų žaliavų.

Dabartinis tekstas:

„4 straipsnis Gamybos būdas Sūriui „Robiola di Roccaverano“ gaminti turi būti naudojamas žalias nenugriebtas „Roccaverano“ ir „Camosciata Alpina“ veislių arba jas sukryžminus išvestų veislių ožkų, „Pecora delle Langhe“ veislės avių ir „Piemontese“ ir „Bruna Alpina“ arba jas sukryžminus išvestų veislių karvių pienas, gaunamas tik gamybos vietovėje. Pienas naudojamas tokiomis dalimis: nemaišytas žalias nenugriebtas ožkų pienas arba jo mišinys įvairiomis dalimis, kuriame ožkų pienas sudaro ne mažiau kaip 50 proc., o žalias nenugriebtas karvių ir (arba) avių pienas – ne daugiau kaip 50 proc.; naudojamas vienas po kito einančių melžimų, tarp kurių praėjo 24–48 valandos, pienas. Etiketėje turi būti nurodyti sūrio gamybai naudoto pieno procentiniai dydžiai. Avių ir ožkų pašarus nuo kovo 1 d. iki lapkričio 30 d. sudaro ganyklų pašaras, o kitu laiku – žalieji ir (arba) sausieji pašarai bei javų, ankštinių, aliejinių augalų grūdai ir iš jų paruošti pašarai. Sklypai, ganyklos ir miškai turi būti įrašyti į kontrolės įstaigos tvarkomą sąrašą. Karvių pašarus sudaro ganyklų pašaras bei žalieji ir (arba) sausieji pašarai, javų, ankštinių, aliejinių augalų grūdai ir iš jų paruošti pašarai. Ne mažiau kaip 80 proc. gyvulių pašaro turi būti pagaminama gamybos vietovėje. Draudžiama naudoti kukurūzų arba žaliąjį silosą. Gyvūnų pašaruose neturi būti jokių genetiškai modifikuotų organizmų. Draudžiama naudoti pramoninės žemdirbystės būdu gautą pieną.“;

iš dalies keičiamas taip:

„4 straipsnis Gamybos būdas „Robiola di Roccaverano“ / „Roccaverano“ gaminamas iš žalio pieno, gauto tik iš „Roccaverano“ ir „Camosciata Alpina“ veislių ožkų ir jų mišrūnų, kai melžimai atliekami vienas po kito per 24–48 valandas. Ožkų pašarus nuo kovo 1 d. iki lapkričio 30 d. sudaro ganyklų pašaras, o kitu laiku – žalieji ir (arba) sausieji pašarai bei javų, ankštinių, aliejinių augalų grūdai ir iš jų paruošti pašarai. Sklypai, ganyklos ir miškai turi būti įrašyti į kontrolės įstaigos tvarkomą sąrašą. Daugiau nei 80 proc. gyvuliams duodamų pašarų turi būti pagaminti šioje geografinėje vietovėje. Draudžiama naudoti kukurūzų arba žaliąjį silosą. Gyvulių pašaruose neturi būti jokių genetiškai modifikuotų organizmų. Draudžiama naudoti pramoninės žemdirbystės būdu gautą pieną.“

Viena po kitos einančios istorinės tendencijos rodo, kad aptariamoje vietovėje vyrauja pusiau ekstensyvi ožkininkystė, kuriai būdingas gausus ir vis didėjantis vietinių veislių, pvz., „Roccaverano“, ožkų kiekis. Su grynu ožkos pienu susijusiu specifikacijos pakeitimu pripažįstama reali padėtis.

„Robiola di Roccaverano“ / „Roccaverano“ gamybai dešimtmečius buvo naudojama labai mažai avių ir karvių pieno, nors sunaudoto pieno kiekis ir gaminamų sūrių skaičius padidėjo. Mišraus pieno gamyba sumažėjo beveik iki nulio. Karvių, įskaitant pienines karves ir veršeliams vesti skirtas karves, skaičius „Robiola di Roccaverano“ / „Roccaverano“ vietovėje sumažėjo tiek ir avių joje pasitaiko taip retai, kad nėra galimybių gaminti daug mišraus pieno.

Šiame pakeitime taip pat pabrėžiamas teigiamas ožkininkystės indėlis į ekosistemą: ji padeda išlaikyti tipišką ir trapų „gyvulių kraštovaizdį“ ir apsaugoti nuo erozijos ir biologinės įvairovės nykimo rizikos išlaikant gerą ganyklų ir pievų būklę.

Tai rodo laipsnišką retos „Roccaverano“ veislės, kuri yra viena iš dviejų (kartu su „Camosciata“) produkto specifikacijoje pripažintų ožkų veislių, atsikūrimą.

Ryšys su geografine vietove

— Pakeitimas susijęs su produkto specifikacijos 7 straipsniu ir bendrojo dokumento 5 punktu dėl ryšio su geografine vietove. Pakeitimas visų pirma susijęs su dalies, kurioje apibūdinami geografinės vietovės ypatumai, paskutine pastraipa. Be pavadinimo pakeitimo, šis punktas pritaikomas prie pakeitimo, susijusio su žaliavomis, išbraukiant nuorodas į avis ir karves.

Dabartinis tekstas:

„<...> Šiuose pašaruose yra maistingųjų medžiagų, kurioms sukuriama natūrali angliavandenių, baltymų ir vitaminų pusiausvyra, dėl to avys, ožkos ir galvijai šeriami puikios kokybės pašarais. Ypatingi floros kvapai ir aromatai atsiskleidžia ir piene, dėl kurio sūrio „Robiola di Roccaverano“ kvapas skiriasi nuo kitų sūrių kvapo. Avys ir ožkos taip pat ganosi miškuose, kurie ne tik apsaugo dirvą, bet vasarą saugo galvijus nuo pernelyg didelio karščio.“;

iš dalies keičiamas taip:

„<...> Šis pašarų mišinys, kuriam būdinga natūrali angliavandenių, baltymų ir vitaminų pusiausvyra, yra aukštos kokybės ožkų pašaras. Ypatingi floros kvapai ir aromatai atsiskleidžia ir piene, dėl kurio sūrio „Robiola di Roccaverano“ / „Roccaverano“ kvapas skiriasi nuo kitų sūrių kvapo. Ožkos taip pat ganosi miškuose, kurie ne tik apsaugo dirvą, bet vasarą saugo galvijus nuo pernelyg didelio karščio.“

Ženklinimas

— Keičiamas produkto specifikacijos 8 straipsnis ir bendrojo dokumento 3.7 punktas. Pakeitimu pakeičiamas su ženklinimu susijęs punktas – jis pritaikomas prie pavadinimo ir naudojamų žaliavų pakeitimo.

Dabartinis tekstas:

Produkto specifikacija „Vartoti pateikiamo sūrio pakuotė turi būti užklijuota lipniu spaudu su nuorodos logotipą simbolizuojančia stilizuota R raide. Grafinio rudos spalvos didžiosios R raidės simbolio viršuje pavaizduota dantyta siena, panaši į Rokaveranos savivaldybės istorinį bokštą; R raidės kilpoje pavaizduota sūrio „Robiola di Roccaverano“ galva, o raidės kojelės vidinėje dalyje nupieštas žalios ir šviesiai geltonos (arba) žalsvos spalvos ornamentas, vaizduojantis pievas ir tipines Langės kalvų linijas. Visas piešinys apjuostas tamsiai žalios spalvos juosta, kurioje balta spalva didžiosiomis raidėmis įrašyta „ROBIOLA DI ROCCAVERANO“, o apačioje centrinėje dalyje pavaizduota stilizuota balta gėlytė. Logotipo fonas baltos spalvos. Ant nuorodos logotipo pagrindo yra gamybos ūkio identifikavimo kodas ir etiketės eilės numeris: kai „Robiola di Roccaverano“ pagamintas tik iš ožkos pieno, pagrindas būna rudos spalvos, o kai iš kelių pieno rūšių – baltos spalvos. Etiketėje turi būti nurodyti naudoto pieno procentiniai dydžiai. Tik uždėjus šią plombą produktą galima pateikti rinkai su saugoma kilmės vietos nuoroda „Robiola di Roccaverano“. Sūriai vartoti pateikiami nepjaustyti, supakuoti ir antspauduoti. Jei sūris „Robiola di Roccaverano“ brandintojams ir (arba) nokintojams, veikiantiems gamybos vietovėje, siunčiamas nesupakuotas, siekiant jį toliau brandinti, prie jo turi būti pridėtas dokumentas, kuriame nurodoma: a) iš ožkos pieno pagamintų sūrių skaičius ir (arba) iš mišraus pieno pagamintų sūrių skaičius; b) žodžiai „Robiola di Roccaverano“; c) atitinkamų ES logotipų skaičius ir jų serijos numeriai.“;

Bendrasis dokumentas „Vartoti pateikiamo sūrio pakuotė turi būti užklijuota lipniu spaudu su nuorodos logotipą simbolizuojančia stilizuota R raide. Grafinio rudos spalvos didžiosios R raidės simbolio viršuje pavaizduota dantyta siena, panaši į Rokaveranos savivaldybės istorinį bokštą; R raidės kilpoje pavaizduota sūrio „Robiola di Roccaverano“ galva, o raidės kojelės vidinėje dalyje nupieštas žalios ir šviesiai geltonos (arba) žalsvos spalvos ornamentas, vaizduojantis pievas ir tipines Langės kalvų linijas. Visas piešinys apjuostas tamsiai žalios spalvos juosta, kurioje balta spalva didžiosiomis raidėmis įrašyta „ROBIOLA DI ROCCAVERANO“, o apačioje centrinėje dalyje pavaizduota stilizuota balta gėlytė. Logotipo fonas baltos spalvos. Ant nuorodos logotipo pagrindo yra gamybos ūkio identifikavimo kodas ir etiketės eilės numeris: kai „Robiola di Roccaverano“ pagamintas tik iš ožkos pieno, pagrindas būna rudos spalvos, o kai iš kelių pieno rūšių – baltos spalvos. Etiketėje turi būti nurodyti naudoto pieno procentiniai dydžiai. Sūriai vartoti pateikiami nepjaustyti, supakuoti ir antspauduoti.“;

iš dalies keičiamas taip:

Produkto specifikacija ir bendrasis dokumentas „Vartoti pateikiamo sūrio pakuotė turi būti užklijuota lipniu spaudu su nuorodos logotipu. Po logotipu ochros fone nurodomas gamybos ūkio identifikavimo kodas ir etiketės serijos numeris. Tik uždėjus šią plombą produktą galima pateikti rinkai su saugoma kilmės vietos nuoroda „Robiola di Roccaverano“ arba „Roccaverano“. Be to, etiketėje privaloma nurodyti sūrio brandinimo ir (arba) pakavimo įmonės pavadinimą ir adresą; taip pat draudžiama pateikti papildomų aiškiai nenustatytų apibūdinimų; galima nurodyti pavadinimus, prekybinius pavadinimus ar prekės ženklus, jei jie nėra giriamojo pobūdžio ir neklaidina vartotojo. Taip pat galima naudoti kitas teisingas ir patikrinamas nuorodas, kurios yra leidžiamos pagal galiojančius teisės aktus, jeigu jos neprieštarauja šios produkto specifikacijos tikslams ir turiniui. Sūriai parduodami nepjaustyti, supakuoti ir antspauduoti. Jei sūris „Robiola di Roccaverano“ / „Roccaverano“ brandintojams ir (arba) nokintojams, veikiantiems gamybos vietovėje, siunčiamas nesupakuotas, siekiant jį toliau brandinti, prie jo turi būti pridėtas dokumentas, kuriame nurodoma: žodžiai „Robiola di Roccaverano“ arba „Roccaverano“, pagamintų sūrių skaičius, atitinkamų ES logotipų skaičius ir jų serijos numeriai. SKVN logotipą sudaro stilizuota R raidė: stilizuotos rudos spalvos R raidės viršuje pavaizduotas dantytas bokštas, panašus į Rokaverano komunos istorinį bokštą; R raidės kilpoje pavaizduota sūrio „Robiola di Roccaverano“ / „Roccaverano“ galva, o raidės kojelės vidinėje dalyje nupieštas žalios ir šviesiai geltonos (arba) žalsvos spalvos ornamentas, vaizduojantis pievas ir tipines vingiuotas Langės kalvų linijas. Visas piešinys apjuostas tamsiai žalios spalvos juosta, kurioje balta spalva didžiosiomis raidėmis įrašyta „ROCCAVERANO“, o apačioje centrinėje dalyje pavaizduota stilizuota balta gėlytė. Logotipo fonas baltos spalvos.“

BENDRASIS DOKUMENTAS

„Robiola di Roccaverano“ / „Roccaverano“

ES Nr.: PDO-IT-0024-AM03 – 11.4.2022

SKVN (X) SGN ( )

1. Pavadinimas (-ai)

„Robiola di Roccaverano“ / „Roccaverano“

2. Valstybė narė arba trečioji šalis

Italija

3. Žemės ūkio produkto arba maisto produkto aprašymas

3.1. Produkto rūšis

1.3 klasė. Sūriai

3.2. Produkto, kurio pavadinimas nurodytas 1 punkte, aprašymas

SKVN pažymėtas sūris „Robiola di Roccaverano“ / „Roccaverano“ gaminamas ištisus metus. Tai iš šviežio rūgpienio gaminamas sūris, kuris vėliau brandinamas arba nokinamas.

SKVN „Robiola di Roccaverano“ / „Roccaverano“ būna cilindro formos, lygaus šiek tiek banguoto paviršiaus, šonai šiek tiek iškilūs. Plokštumų skersmuo nuo 10 iki 14 cm, o šono aukštis – nuo 2,5 iki 4 cm. Kiekvienas sūrio gabalas sveria nuo 250 iki 400 gramų. Šie parametrai taikomi trumpiausio brandinimo laikotarpio pabaigoje.

Sūrio „Robiola di Roccaverano“ / „Roccaverano“ riebalų, baltyminių medžiagų ir pelenų koncentracijos duomenys trečią brandinimo dieną:

riebalai – ne mažiau kaip 40 proc. sausosios medžiagos;

baltyminės medžiagos – ne mažiau kaip 34 proc. sausosios medžiagos;

peleningumas – ne mažiau kaip 3 proc. sausosios medžiagos.

Sūrio „Robiola di Roccaverano“ / „Roccaverano“ juslinės savybės priklauso nuo brandinimo laipsnio:

„Prodotto fresco“ (šviežias sūris), brandintas nuo 4 iki 10 dienų: žievė – gali būti padengta plonu natūralaus pelėsio sluoksniu arba be jo; išorės požymiai – baltos pieno arba šieno spalvos; minkštimas – baltos pieno spalvos; konsistencija – grietinės tirštumo, minkšta; skonis ir kvapas – subtilus, malonus ir (arba) šiek tiek rūgštokas;

„Prodotto affinato“ (brandintas sūris), brandintas 11 dienų ar ilgiau: žievė – padengta plonu natūralaus pelėsio sluoksniu; išorės požymiai – baltos pieno arba šieno spalvos, arba šiek tiek raustelėjęs; minkštimas – baltos pieno spalvos; konsistencija – minkšta, šiek tiek standesnė dėl brandinimo, dalis šalia odos gali būti grietinės tirštumo.

Sūrio „Robiola di Roccaverano“ / „Roccaverano“ aromatas ir skonis sustiprėja, nes sūris brandinamas iki aštrumo.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

3.3.1. Žaliavos (taikoma tik perdirbtiems produktams)

„Robiola di Roccaverano“ / „Roccaverano“ gaminamas iš žalio pieno, gauto tik iš „Roccaverano“ ir „Camosciata Alpina“ veislių ožkų ir jų mišrūnų, kai melžimai atliekami vienas po kito per 24–48 valandas.

3.3.2. Pašarai (taikoma tik gyvūniniams produktams)

Ožkų pašarus nuo kovo 1 d. iki lapkričio 30 d. sudaro ganyklų pašaras, o kitu laiku – žalieji ir (arba) sausieji pašarai bei javų, ankštinių, aliejinių augalų grūdai ir iš jų paruošti pašarai. Sklypai, ganyklos ir miškai turi būti įrašyti į kontrolės įstaigos tvarkomą sąrašą. Daugiau kaip 80 proc. gyvulių pašaro turi būti pagaminama gamybos vietovėje. Draudžiama naudoti kukurūzų arba žaliąjį silosą. Gyvulių pašaruose neturi būti jokių genetiškai modifikuotų organizmų. Draudžiama naudoti pramoninės žemdirbystės būdu gautą pieną.

3.4. Specialūs gamybos veiksmai, atliktini nustatytoje geografinėje vietovėje

Ūkiai, iš kurių gautas pienas naudojamas „Robiola di Roccaverano“ / „Roccaverano“ gaminti, turi būti įsikūrę nustatytoje geografinėje vietovėje.

Pienas ir sūris turi būti gaminami ir sūris turi būti brandinamas nustatytoje geografinėje vietovėje.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

Gaminį reikia pakuoti gamybos vietovėje, nes jis yra šviežias ir minkštas. Sūriai yra be žievės, todėl gali išdžiūti arba oksiduotis, taip gali pablogėti riebalinės dalies kokybė. Be to, gaminant sūrį jo neįmanoma paženklinti neištrinamai, nes jis neturi žievės.

3.6. Specialios produkto registruotu pavadinimu ženklinimo taisyklės

Vartoti pateikiamo sūrio pakuotė turi būti užklijuota lipniu spaudu su nuorodos logotipu. Po logotipu ochros fone nurodomas gamybos ūkio identifikavimo kodas ir etiketės serijos numeris. Tik uždėjus šią plombą produktą galima pateikti rinkai su saugoma kilmės vietos nuoroda „Robiola di Roccaverano“ arba „Roccaverano“. Be to, etiketėje privaloma nurodyti sūrio brandinimo ir (arba) pakavimo įmonės pavadinimą ir adresą; taip pat draudžiama pateikti papildomų aiškiai nenustatytų apibūdinimų; galima nurodyti pavadinimus, prekybinius pavadinimus ar prekės ženklus, jei jie nėra giriamojo pobūdžio ir neklaidina vartotojo. Taip pat galima naudoti kitas teisingas ir patikrinamas nuorodas, kurios yra leidžiamos pagal galiojančius teisės aktus, jeigu jos neprieštarauja šios produkto specifikacijos tikslams ir turiniui.

Sūriai parduodami nepjaustyti, supakuoti ir antspauduoti. Jei sūris „Robiola di Roccaverano“ / „Roccaverano“ brandintojams ir (arba) nokintojams, veikiantiems gamybos vietovėje, siunčiamas nesupakuotas, siekiant jį toliau brandinti, prie jo turi būti pridėtas dokumentas, kuriame nurodoma: žodžiai „Robiola di Roccaverano“ / „Roccaverano“, pagamintų sūrių skaičius ir atitinkamų ES logotipų skaičius ir jų serijos numeriai.

SKVN logotipą sudaro stilizuota R raidė: rudos spalvos didžiosios R raidės viršuje pavaizduotas dantytas bokštas, panašus į Rokaverano komunos istorinį bokštą; R raidės kilpoje pavaizduota sūrio „Robiola di Roccaverano“ / „Roccaverano“ galva, o raidės kojelės vidinėje dalyje nupieštas žalios ir šviesiai geltonos (arba) žalsvos spalvos ornamentas, vaizduojantis pievas ir tipines vingiuotas Langės kalvų linijas. Visas piešinys apjuostas tamsiai žalios spalvos juosta, kurioje balta spalva didžiosiomis raidėmis įrašyta „Roccaverano“, o apačioje centrinėje dalyje pavaizduota stilizuota balta gėlytė. Logotipo fonas baltos spalvos.

4. Glaustas geografinės vietovės apibūdinimas

Geografinė vietovė apima šias komunas Asčio provincijoje: Bubbio, Cessole, Loazzolo, Mombaldone, Monastero Bormida, Olmo Gentile, Roccaverano, San Giorgio Scarampi, Serole ir Vesime; Alesandrijos provincijoje: Cartosio, Castelletto d'Erro, Denice, Malvicino, Merana, Montechiaro d'Acqui, Pareto, Ponti ir Spigno Monferrato.

5. Ryšys su geografine vietove

5.1. Geografinės vietovės ypatybės

Dirvožemis molingas, o gilesni sluoksniai – mergeliniai. Kai kuriose vietose žemei susislėgus matomas koliuvinio tipo dirvožemis, kuriame yra labai gilus molio sluoksnis ir kurio vandens sulaikymo geba bei derlingumo rodiklis labai aukšti. Klimatas – grynai žemyninis, kuriam būdingi stiprūs šalčiai ir gausus sniegas, dažni atšalimai ir atodrėkiai žiemą, birželio pabaigoje – staigus perėjimas prie aukštų vasariškų temperatūrų. Kritulių kaita gana ribota, vidutinis metinis kritulių kiekis – 300 mm, mažiausiai kritulių būna pavasarį ir vasarą, dėl to kartais net kyla sausros. Dėl tokių dirvožemio ir klimato sąlygų pievose ir ganyklose užauga daug tipinių pašarų. Tai daugiarūšės pievos, kuriose daugiausia žolių (apie 75 proc.) ir ankštinių augalų (25 proc.), taip pat yra daug aromatinių ir vaistinių augalų. Pagrindinės žolės: svidrė (Lolium spp.), paprastoji šunažolė (Dactylis glomerata), eraičinas (Festuca spp.), miglė (Poa spp.), varputis ir kt. Pagrindiniai ankštiniai augalai: kalninis dobilas (Trifolium montanum), paprastasis garždenis (Lotus corniculatus), kraujažolė (Achillea spp.) ir kt. Iš aromatinių augalų, be kvapiojo varpučio, dar reikėtų paminėti skėtinius, tokius kaip laukinę morką (Daucus carota carota), dirvinę usnį (Cirsium arvense), vaistinį šalaviją (Salvia officinalis), levandą (Lavandula latifolia), įvairių rūšių čiobrelius (Thymus spp.), žaliąją rūtą (Ruta graveolens), paprastąjį erškėtį (Rosa canina canina) ir kt. Šis pašarų mišinys, kuriam būdinga natūrali angliavandenių, baltymų ir vitaminų pusiausvyra, yra aukštos kokybės ožkų pašaras. Ožkos taip pat ganosi miškuose, kurie ne tik apsaugo dirvą, bet vasarą saugo galvijus nuo pernelyg didelio karščio.

5.2. Produkto ypatumai

„Robiola di Roccaverano“ / „Roccaverano“ – tai nedidelis ir minkštas sūris be žievės. Jo minkštimas baltas ir vientisas. Sūrio tekstūra gali būti minkšta ir lipni, o taip pat – kietesnė ir tvirtesnė. Sūris tirpsta burnoje, yra malonaus skonio, su juntamu žolės ir vaistažolių prieskoniu. Jis taip pat gali būti labiau juntamo ir aštresnio skonio, primenančio skrudintus riešutus ir ožkos kvapą.

5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys

Ypatingas „Robiola di Roccaverano“ / „Roccaverano“ skonis ir aromatas yra aukštos kokybės žalio pieno, iš kurio jie gaminami, rezultatas. Pieno kokybę galima priskirti aukštai gyvulių pašarų kokybei.

Ypatingi floros kvapai ir aromatai atsiskleidžia ir piene, dėl kurio sūrio „Robiola di Roccaverano“ / „Roccaverano“ kvapas skiriasi nuo kitų sūrių kvapo.

1899 m. kunigo Pistone rankraštyje atpasakota Rokaverano parapijos ir jos kaimų 960–1860 m. istorija. Be politiniu atžvilgiu svarbios istorinės informacijos pateikiami ir ekonominiai duomenys, iš kurių matyti „Robiola di Roccaverano“ / „Roccaverano“ reikšmė: pvz., pasakojama apie penkias metines Rokaverano komunoje suorganizuotas muges, kurios yra puiki proga eksportui parduoti „puikius Robiolos sūrius“. Aiškiai nurodoma, kad kalbama apie eksportą, nes tuo metu šis sūris buvo žinomas ne tik Italijoje, bet ir Prancūzijoje. Akivaizdu, kad net ir tuo metu „Robiola“ buvo laikomas daugiau nei paprastu sūriu, kurio savybės skyrėsi nuo kitų sūrių savybių. „Robiola di Roccaverano“ / „Roccaverano“ iki 6 mėnesių galima išlaikyti užpiltą aliejumi stiklainiuose arba sudėtą ant šiaudų.

Nuoroda į paskelbtą produkto specifikaciją

Visą produkto specifikacijos tekstą galima rasti interneto svetainėje: http://www.politicheagricole.it/flex/cm/pages/ServeBLOB.php/L/IT/IDPagina/3335

arba

tiesiogiai Žemės ūkio, maisto produktų ir miškų ūkio politikos ministerijos interneto svetainėje (www.politicheagricole.it), ekrano dešinėje viršuje spaudžiant nuorodą „Qualità“ (kokybė), paskui ekrano kairėje – „Prodotti DOP IGP STG“ (SKVN, SGN, GTG nuorodomis žymimi produktai) ir galiausiai – „Disciplinari di Produzione all’esame dell’UE“ (ES nagrinėjamos produktų specifikacijos).

(1) OL L 343, 2012 12 14, p. 1.